太行道
作者：岳珂
朝代：宋

paragraphs: 太行羊腸坂九折，雲黑風乾尺深雪。
堇泥道滑木葉寒，轆轆車聲行復歇。
華山有馬久脫轅，歸來牧野經幾年。
一從倉箱事居積，聊以知道煩長鞭。
前車已覆覆道左，天井關頭夜明火。
後車趣駕開井陘，唱籌仍復催連營。
關山青草春二月，單軌一冬曾結轍。
鬃頹毛落雙膊高，引領皮穿眼流血。
去年搏手雙弮空，今年三月甬道同。
可憐駑力不敢惜，轅下亦覺鹽車通。
君恩天大示弗服，桃野已甘偕觳觫。
感恩伏櫪飽秣芻，猶爲太行憂後車。